**A CRYSTAL NAILS Kereskedelmi és Szolgáltató Korlátolt Felelősségű Társaság közösségi média oldalain (Facebook, Instagram) meghirdetett nyereményjátékra vonatkozó játékszabályzat**

**Nyereményjáték-szabályzat**

(a továbbiakban: **Szabályzat**)

**I. Általános rendelkezések**

1.1) A Crystal Nails Kft. a Facebook közösségi oldalon az alábbi hivatalos oldalt üzemelteti: Crystal Nails Hungary (a továbbiakban: **Facebook Oldal**)

A Crystal Nails Kft. az Instagram közösségi oldalon az alábbi hivatalos oldalt üzemelteti:

@crystalnailshu (a továbbiakban: **Instagram Oldal**)

A két fent említett közösségi oldal a továbbiakban együttesen: **Crsytal Nails Oldalak**.

1.2) Jelen szabályzat célja, hogy a Crystal Nails Oldalakon meghirdetésre kerülő nyereményjátékok (a továbbiakban: **Nyereményjáték**) közös szabályait rendezze.

1.3) Ahol a Szabályzat eltérően nem rendelkezik, ott az ebben foglaltakat mind a Facebook Oldalon, mind az Instagram Oldalon szervezett Nyereményjáték tekintetében irányadónak kell tekinteni.

1.4) A Szabályzat és a Crystal Nails Oldalakon az egyes Nyereményjátékok meghirdetésekor közzétett tájékoztató együttesen alkotják a meghirdetett Nyereményjáték szabályait. A Szabályzat és a Nyereményjáték meghirdetéskor közzétett tájékoztató eltérése esetén a Nyereményjáték meghirdetésekor közzétett tájékoztató az irányadók.

1.5) A Nyereményjátékban résztvevő személyek a Szabályzat rendelkezésein kívül kötelesek betartani a Facebook (https://hu-hu.facebook.com/legal/terms), valamint az Instagram (<https://help.instagram.com/581066165581870>) felhasználási feltételeit is.

1.6) A Crystal Nails Kft. tájékoztatja a Nyereményjátékban résztvevőket, hogy – a Crystal Nails Oldalak használatán túlmenően – nem áll kapcsolatban sem a Facebookkal, sem az Instagrammal, a Nyereményjátékot sem a Facebook, sem az Instagram semmilyen módon nem ajánlja, nem szponzorálja, nem támogatja, nem szervezi és nem hagyja jóvá. Így a Facebookot és az Instagramot a Nyereményjátékkal kapcsolatban, abból eredően semmilyen kötelezettség, felelősség nem terheli, a Nyereményjátékkal kapcsolatban, abból eredően felmerült panasz kezelésére nem köteles és nem jogosult, a Nyereményjátékkal összefüggő igény, követelés kielégítéséért nem felel.

A Nyereményjátékért – annak valamennyi elemét, és az azzal összefüggésben bármely személy részéről, bármikor felmerült igényt, követelést is ide értve –, kizárólag a Crystal Nails Kft. felelős.

1.6.1) A Crystal Nails Kft. a Facebook üzemeltetőjét – Facebook Inc. (1601 S. California Ave, Palo Alto, CA 94304, USA), illetve Facebook Ireland Ltd. (Hanover Reach, 5-7 Hanover Quay, Dublin 2, Írország) –teljes mértékben felmenti minden, a Nyereményjátékkal kapcsolatos jogi felelősség alól.

1.6.2) A Crystal Nails Kft. az Instagram üzemeltetőjét – Instagram, LLC (1601 Willow Rd., Menlo Park California 94025, USA) – teljes mértékben felmenti minden, a Nyereményjátékkal kapcsolatos jogi felelősség alól.

1.7) A jelen Szabályzatra és az egyes Nyereményjátékra a mindenkor hatályos magyar jogszabályok rendelkezései az irányadók. A jelen Szabályzat és a Nyereményjáték meghirdetésekor közzétett tájékoztató alapján lebonyolított Nyereményjáték nem esik a szerencsejáték szervezéséről szóló 1991. évi XXXIV. törvény hatálya alá.

**II. A szervező és lebonyolító**

2.1) A Nyereményjáték szervezője és lebonyolítója:

CRYSTAL NAILS Kereskedelmi és Szolgáltató Korlátolt Felelősségű Társaság

székhely: 1085 Budapest, József körút 44. fszt. 3.

cégjegyzékszám: 01-09-716148

adószám: 13047319-4-42

Ügyfélszolgálat, panaszkezelés:

Elite Cosmetix Kft.

telefonszám: +36 30 846 8879

e-mail: ugyfelszolgalat@crystalnails.hu

Adatkezeléssel, adatvédelemmel kapcsolatos ügyben:

e-mail: adatvedelem@elitecosmetix.com

**III. Részvételi feltételek**

3.1) A Nyereményjátékban részt vehet minden cselekvőképes és korlátozottan cselekvőképes, magyarországi lakóhellyel vagy tartózkodási hellyel rendelkező természetes személy (a továbbiakban: **Játékos**). A Játékban cselekvőképességgel nem rendelkező személy törvényes képviselője útján vagy jóváhagyásával sem vehet részt.

3.2) A Nyereményjátékban nem vehetnek részt a Crystal Nails Kft. és az érdekkörébe tartozó vállalkozások tulajdonosai, vezető tisztségviselői, munkavállalói, olyan személyek, akik a Crystal Nails Kft.-vel vagy az érdekkörébe tartozó vállalkozással munkavégzésre irányuló jogviszonyban állnak és ezek közeli hozzátartozói.

3.3) A Nyereményjátékban az a Játékos vesz részt, aki a Nyereményjáték meghirdetésére vonatkozó tájékoztatóban közölt jelentkezési feltételeknek a tájékoztatóban közölt módon és határidőben eleget tesz. A Crystal Nails Kft. a Nyereményjátékban történő részvételért – ide értve a Crystal Nails Oldalak, a Crystal Nails Kft. egyéb oldalainak, a Játékos profiljának működési hibáját is –, annak eredményéért nem felel és kizárja a felelősségét minden igénnyel, követeléssel szemben, amely a Nyereményjátékban való részvételből, annak hiányából, a Játékosnak a Nyereményjátékból bármely technikai ok miatt történő kieséséből származik, vagy azzal összefügg.

3.4) A Játékost terheli a saját részvételéhez szükséges technikai és egyéb feltételek megteremtése, fenntartása és az ezekből származó minden költség és felelősség viselése.

A Crystal Nails Kft. kizárja a felelősségét minden olyan igénnyel, követeléssel szemben, amely a jelen pontban írott technikai vagy egyéb feltételek hiányából, elégtelen voltából, működési zavarából származik, vagy azzal összefügg.

3.5) A Játékost terheli a felelősség a Nyereményjátékba történő jelentkezésekor vagy azt követően bármikor megadott személyes adatok valóságáért, valamint adatváltozás esetén az erről történő tájékoztatásért. A Crystal Nails Kft. kizárja a felelősségét minden olyan igénnyel, követeléssel szemben, amely a Játékos hiányos, téves adatközléséből, az adatváltozás közlésének elmulasztásából vagy késedelmes megtételéből származik, vagy azzal összefügg.

3.6) A Játékost terheli a felelősség a Nyereményjátékban történő részvétel során általa feltöltött tartalom jogszerűségéért, így különösen, de nem kizárólag azért, hogy a feltöltött tartalom megfelel a 4.3. pontban meghatározott feltételeknek. A Crystal Nails Kft. belátása szerint megőrizhet bármely, Játékos által feltöltött tartalmat, továbbá azt – ha jogszabály ezt előírja, vagy ha a Crystal Nails Kft. ésszerű belátása szerint valamely személy jogainak vagy törvényes érdekeinek védelme érdekében erre szükség van –, továbbíthatja és nyilvánosságra is hozhatja. A Crystal Nails Kft. kizárja a felelősségét minden olyan igénnyel, követeléssel szemben, amely a Játékos által feltöltött jogsértő tartalom feltöltése, megőrzése, továbbítása, nyilvánosságra hozatala miatt, vagy azzal összefüggésben kerül érvényesítésre.

3.7) A Játékos a Nyereményjátékba történő belépéssel és az abban történő részvételével elfogadja, illetve megerősíti, hogy a Szabályzatban és a Nyereményjáték meghirdetésekor közzétett tájékoztatóban közölt feltételeket megismerte és magára nézve kötelezőnek elfogadta, továbbá kijelenti, hogy a Nyereményjátékban történő részvétel feltételeinek megfelel.

**IV. A Nyereményjáték menete**

4.1) Az egyes Nyereményjátékok egyéb szabályait (időtartam; a jelentkezés és a részvétel módja; a részvétel érdekében beküldendő hozzászólás, feltölthető képek/videók tartalma, száma; a nyertesek kiválasztása, száma; a nyeremény stb.) a Nyereményjáték meghirdetésekor közzétett tájékoztató tartalmazza.

4.2) A Nyereményjáték időtartamát (kezdetét és végét) a Crystal Nails Kft. minden Nyereményjáték meghirdetésére vonatkozó tájékoztatóban – év-hónap-nap-óra-perc bontásban – megjelöli.

4.3) A Nyereményjátékban a Játékos által közzétett tartalom (hozzászólás, fotó, videó stb.) különösen

- nem valósíthat meg jogsértést, (ezen belül különösen, de nem kizárólag, nem valósíthat meg bűncselekményt, szabálysértést, ezek elkövetésére vonatkozó előkészületet, felbujtást, nem sérthet személyiségi jogokat, nem sértheti más személy szellemi alkotáshoz fűződő jogát, nem lehet a tisztességtelen piaci magatartást és a versenykorlátozást tiltó jogszabályokba ütköző, nem valósíthatja meg adatvédelmi szabályok megsértését, nem sérthet üzleti titkot);

- nem szíthat faji, nemzetiségi, vallási, világnézeti, nemi vagy politikai ellentéteket;

- nem válthat ki súlyos vagy széles körű felháborodást,

- nem tartalmazhat erőszakot és a gyermekek fejlődését hátrányosan befolyásoló jeleneteket, kijelentéseket;

- nem lehet pornográf, vulgáris, másokat lejárató tartalmú;

- nem ütközhet általánosan elfogadott erkölcsi normába, nem sértheti a jóízlést;

- nem sértheti a természeti, tudományos, kulturális értékek megbecsülését;

- nem terjeszthet tudományosan nem igazolt elméletet;

- nem bátoríthat egészségre ártalmas anyagok használatára;

- nem lehet a Crystal Nails Kft. vagy az 3.2. pontban meghatározott egyéb személyek jó hírnevét sértő;

- nem tartalmazhat a Crystal Nails Kft. vagy az érdekkörébe tartozó vállalkozás által gyártott, forgalmazott termékre, nyújtott szolgáltatásra vonatkozó negatív megállapítást, erre vonatkozó utalást;

- nem tartalmazhatja a Crystal Nails Kft. vagy az érdekkörébe tartozó vállalkozás által gyártott, forgalmazott termék, nyújtott szolgáltatás vonatkozásában versenytársnak minősülő gyártó, forgalmazó terméke, szolgáltatása nyílt vagy burkolt reklámját;

- nem lehet a Játék címével, tárgyával, tematikájával összefüggésben nem álló;

- nem lehet olyan kép vagy videó, amely üzlet, vagy bármely egyéb helyiség biztonsági berendezését rögzíti.

4.4) Nyereményjáték a Facebook Oldalon

4.4.1) A Játékos valamely bejegyzéshez történő hozzászólásával (komment) és/vagy kép feltöltésével hozzájárulását adja a hozzászólás és/vagy kép nyilvánosságra hozatalához, továbbá ahhoz, hogy a Facebook profiljában használt neve és profilképe megjelenjen, továbbá ezzel kapcsolatban tudomásul veszi, hogy ezen adatokat a Crystal Nails Kft. jogosult megismerni.

4.4.2) A Crystal Nails Kft.-nek joga van a Facebook Oldalt moderálni és minden a 4.3. pont szerint tilalmazott tartalmat azonnal törölni.

A Crystal Nails Kft. kizárja a felelősségét minden olyan igénnyel, követeléssel szemben, amely valamely tartalom jelen Szabályzatban meghatározott okból vagy bíróság ítélete illetve hatóság határozata alapján történt törlése miatt keletkezett vagy azzal összefügg.

4.5) Nyereményjáték az Instagram Oldalon

4.5.1) A Játékos a Nyereményjátékra annak típusától függően *(i.)* a Crystal Nails Kft.-nek a Nyereményjáték meghirdetésére vonatkozó tájékoztatójában közzétett tartalomra vonatkozó – helyes választ tartalmazó – hozzászólással (komment), vagy *(ii.)* a Crystal Nails Kft. által a Nyereményjáték meghirdetésére vonatkozó tájékoztatóban megadott hashtaggel, valamint az Instagram Oldal bejelölésével (betagelésével) a saját Instagram profiljukra feltöltött, meghatározott tartalmú fényképpel vagy videóval jelentkezhetnek.

4.5.2) A 4.5.1) *(ii.)* pontban meghatározott Nyereményjátékban való részvétel esetén további feltétel, hogy a Játékos Instagram profilja a Nyereményjáték időtartama alatt nyilvános legyen annak érdekében, hogy a Crystal Nails Kft. az oda feltöltött fényképet/videót ellenőrizni tudja.

4.5.3) A Játékos a hozzászólás beküldésével, a hashtag megadásával az Instagram Oldal bejelölésével (betagelésével), meghatározott tartalmú fénykép/videó feltöltésével hozzájárulását adja ezek nyilvánosságra hozatalához, továbbá ahhoz, hogy az Instagram profilban használt neve is megjelenjen, valamint tudomásul veszi, hogy ezen adatokat a Crystal Nails Kft. jogosult megismerni.

4.5.4) A Crystal Nails Kft.-nek joga van az Instagram Oldalt moderálni és minden a 4.3. pont szerint tilalmazott tartalmat azonnal törölni.

A Crystal Nails Kft. kizárja a felelősségét minden olyan igénnyel, követeléssel szemben, amely valamely tartalom jelen Szabályzatban meghatározott okból vagy bíróság ítélete illetve hatóság határozata alapján történt törlése miatt keletkezett vagy azzal összefügg.

4.6) A Crystal Nails Kft. fenntartja a jogot arra, hogy a Szabályzatban vagy a Nyereményjáték meghirdetésére vonatkozó tájékoztatóban foglalt feltételeket – akár a Nyereményjáték időtartama alatt is – egyoldalúan módosítsa, a Nyereményjátékot felfüggessze vagy megszüntesse. A Szabályzat, illetve az egyes Nyereményjátékra vonatkozó tájékoztató módosítását, illetve a Nyereményjáték esetleges megszüntetését a Crystal Nails Kft. közzéteszi a Facebook Oldalon, illetve az Instagram Oldalon attól függően, hogy a Nyereményjáték melyik oldalon kerül lebonyolításra. A Játékos felelőssége, hogy a Facebook Oldalon, illetve az Instagram Oldalon, valamint a Crystal Nails Kft. által üzemeltetett egyéb oldalakon közzétett értesítéseket figyelemmel kísérje. Ennek elmulasztásából eredő vagy azzal összefüggő bármely igénnyel, követeléssel szemben a Crystal Nails Kft. a felelősségét kizárja.

4.7) A Crystal Nails Kft. jogosult bármely Játékost a Nyereményjátékból kizárni, különösen, ha a Játékossal kapcsolatban visszaélés vagy a jelen Szabályzat, illetve a Nyereményjáték meghirdetésekor közzétett tájékoztató megsértésének gyanúja merül fel, vagy ha valamely Játékos a Játék lefolyását bármilyen módon manipulálja, vagy bármely módon rosszhiszeműen jár el.

**V. Nyeremény**

5.1) . A nyeremények (a továbbiakban: **Nyeremény**) az egyes Nyereményjátékokban eltérhetnek. A Nyeremények listáját a Crystal Nails Kft. a 4.1. pontban meghatározott tájékoztatóban teszi közzé. A Crystal Nails Kft. fenntartja a jogát arra, hogy a Nyereményt más, egyező, vagy azt meghaladó értékű nyereménnyel helyettesítse. A Crystal Nails Kft. ezzel kapcsolatban reklamációt nem fogad el.

A Nyeremény – annak átvételét megelőzően – másra át nem ruházható. A Nyeremény készpénzre nem váltható.

5.2) A Nyereményhez tartozó adófizetési kötelezettséget és - amennyiben a Nyeremény postai úton kerül megküldésre – a belföldi postázás költségeit a Crystal Nails Kft. viseli, azonban a további esetlegesen felmerülő költségek (a nyeremény átvételének helyére utazás, a Nyeremény beváltásával összefüggő költségek stb.) a nyertest terhelik. A Crystal Nails Kft.-t a Nyeremény átadásán, illetve a Nyeremény tartalmát képező termék/szolgáltatás biztosításán és ezekre vonatkozó adófizetési kötelezettség teljesítésén kívül további kötelezettség nem terheli.

**VI. A nyertes kiválasztása/kisorsolása; a nyertes értesítése; a nyeremény kézbesítése**

6.1) Nyereményjáték a Facebook Oldalon.

6.1.1) A Játékosok közül a Nyereményjáték meghirdetésére vonatkozó tájékoztatóban megjelölt számú Játékos kerül kiválasztásra nyertesként, véletlenszerű, számítógépes – erre szolgáló alkalmazás használatával történő – sorsolással.

6.1.2) A sorsolásra a Nyereményjáték lezárását követő 8 munkanapon belül kerül sor, és ugyanezen határidőn belül kerül nyilvánosságra hozatalra a nyertes – Facebook profiljukban használt – neve is, a Nyereményjáték meghirdetésére vonatkozó tájékoztató bejegyzés alatti kommentszekcióban a nyertes megemlítésével (betagelésével).

6.1.3) A Crystal Nails Kft. a fenti hozzászólásának közzétételét követően haladéktalanul – Facebook (Messenger) üzenetben – felveszi a kapcsolatot a nyertessel, aki ezen üzenetre legkésőbb az Facebook (Messenger) üzenet elküldésétől számított 5 munkanapon belül köteles válaszolni, és válaszüzenetben elküldeni a teljes nevét, ha az eltér a Facebook profilban megadott nevétől, valamint postázási címét (irányítószám, település neve, közterület neve, közterület jellege, házszám, épület/lépcsőház száma/jele, emelet, ajtószám), telefonszámát és e-mail címét a Nyeremény átadásának lebonyolítása érdekében. A jelen pontban meghatározott válaszadási határidő jogvesztő, annak eredménytelen eltelte esetén a nyertes a Nyereményre való jogosultságát elveszti. A határidőt elmulasztó nyertes helyett tartaléknyertes kerül kiválasztásra. A tartaléknyertes kiválasztására, értesítésére és a kapcsolatfelvételre a nyertesre vonatkozó szabályok az irányadók. A tartaléknyertes helyett újabb tartaléknyertes kiválasztására nem kerül sor.

6.2. Nyereményjáték az Instagram Oldalon.

 6.2.1) A 4.5.1. *(i.)* pontban meghatározott Játék lebonyolítása esetén, a nyertest a Crystal Nails Kft. véletlenszerű, számítógépes – erre szolgáló alkalmazás használatával történő – sorsolással választja ki.

 6.2.2) 4.5.1. *(ii.)* pontban meghatározott Játék lebonyolítása esetén – a Nyereményjáték meghirdetésére vonatkozó tájékoztatóban közöltek szerint – a nyertes vagy a Crystal Nails Kft. munkatársaiból álló zsűri által, vagy számítógépes – erre szolgáló alkalmazás használatával történő – sorsolással kerül kiválasztásra.

 6.2.3) A sorsolásra, illetve zsűrizésre a Nyereményjáték lezárását követő 8 munkanapon belül sor, és a Crystal Nails Kft. a nyertes Játékost ugyanezen határidőn belül értesíti a következő módon:

*(i.)* A 4.5.1. *(i.)* pontban meghatározott Játék lebonyolítása esetén, a nyertes – Instagram profiljában használt – nevét a Nyereményjáték meghirdetésére vonatkozó tájékoztató bejegyzés alatti kommentszekcióban hozza nyilvánosságra a nyertes megemlítésével (betagelésével).

*(ii.)* A 4.5.1. *(ii.)* pontban meghatározott Játék lebonyolítása esetén, a Crystal Nails Kft. a nyertes kép vagy videó alá írt hozzászólásban értesíti a Játékost a nyertességről, megemlítve (betagelve) a kép vagy videó feltöltőjének – Instagram profilban – használt nevét.

 6.2.4) Mindkét típusú Játék esetén a Crystal Nails Kft. a fenti hozzászólásainak közzétételét követően Instagram direkt üzenetben felveszi a kapcsolatot a nyertessel, aki ezen üzenetre haladéktalanul, de legkésőbb 5 munkanapon belül köteles válaszolni, és válaszüzenetben elküldeni a teljes nevét, ha az eltér az Instagram profiljában megadott nevétől, valamint postázási címét (irányítószám, település neve, közterület neve, közterület jellege, házszám, épület/lépcsőház száma/jele, emelet, ajtószám), telefonszámát és e-mail címét a Nyeremény átadásának lebonyolítása érdekében. A jelen pontban meghatározott válaszadási határidő jogvesztő, annak eredménytelen eltelte esetén a nyertes a Nyereményre való jogosultságát elveszti. A határidőt elmulasztó nyertes helyett tartaléknyertes kerül kiválasztásra. A tartaléknyertes kiválasztására, értesítésére és a kapcsolatfelvételre a nyertesre vonatkozó szabályok az irányadók. A tartaléknyertes helyett újabb tartaléknyertes kiválasztására nem kerül sor.

6.3) A Játékos a Nyereményjátékban való részvétellel hozzájárulását adja ahhoz, hogy a Crystal Nails Kft. a Crystal Nails Oldalakon nyilvánosan közölje a nyertes nevét.

6.4) A Játékos a Crystal Nails ügyfélszolgálatán (2.1. pont) is tájékoztatást kaphat a Nyereményjátékra vonatkozó kérdését illetően, ide értve a nyertességét és a Nyeremény átvételét is.

6.5) A Crystal Nails Kft. fenntartja magának a jogot, hogy a Nyereményt kizárólag a Nyertesnek adja át. A Nyereményt a Crystal Nails Kft. postán vagy futárszolgálat útján juttatja el a nyerteshez az általa megadott címre, egyszeri alkalommal, a Nyereményjáték lezárását és a nyertessel való címegyeztetést követő 30 napon belül. Amennyiben a Nyeremény nyertes részére történő kézbesítése sikertelen és a nyertes a sikertelen kézbesítésre vonatkozó értesítést követő 30 napon belül nem veszi át a Nyereményt, úgy a Nyereményre vonatkozó jogát elveszti és a nyeremény a tartaléknyertes részére kerül átadásra. A Nyeremény tartaléknyertes részére történő kézbesítésére is a jelen pontban írott rendelkezések irányadók.

Amennyiben a Nyereményt a tartaléknyertes sem veszi át, úgy az át nem vett Nyereményt a Crystal Nails Kft. szabadon felhasználhatja.

6.6) A Crystal Nails Kft. kizárja a felelősségét minden olyan igénnyel, követeléssel szemben, amely a Játékos Nyeremény átvételére vonatkozó joga elvesztése miatt keletkezett vagy azzal összefügg, feltéve, hogy a Nyeremény kézbesítése érdekében a Crystal Nails Kft. a jelen szabályzat illetve a Nyereményjáték meghirdetésére vonatkozó tájékoztató szerint járt el.

6.7) Amennyiben a nyertes Játékos korlátozottan cselekvőképes, úgy a Nyereménnyel kapcsolatos bármely ügyintézésre, illetve a Nyeremény átvételére, illetve igénybevételére csak a törvényes képviselőjével együtt/annak kifejezett hozzájárulásával jogosult.

**VII. Adatvédelem**

7.1) A Játékos a Nyereményjátékba történt jelentkezésével és az abban történő részvételével elfogadja a Crystal Nails Kft. [Adatkezelési és Adatvédelmi Tájékoztatóját.](https://www.crystalnails.hu/adatvedelmi_es_adatkezelesi_tajekoztato)

Amennyiben az Adatvédelmi és Adatkezelési Tájékoztató, illetve a jelen Szabályzat eltérő és együttesen nem alkalmazható rendelkezést tartalmaz, úgy a Nyereményjátékra vonatkozóan a jelen Szabályzat rendelkezése az irányadó.

7.2) Adatkezelő (a továbbiakban: **Adatkezelő**) a Játékos által a Nyereményjátékkal összefüggésben megadott személyes adatok vonatkozásában: a Crystal Nails Kft.

A Játékos ugyanezen adatok vonatkozásában az adatkezelés érintettje.

7.3) A kezelt személyes adatok köre

7.3.1) Nyereményjáték a Facebook Oldalon

A Nyereményjátékba történő jelentkezés és a játék lebonyolítása nyilvános felületen zajlik.

A Játékos által nyilvánosságra hozott adatok közül az Adatkezelő a Nyereményjátékkal kapcsolatos adminisztráció és a sorsolás lebonyolítása érdekében kizárólag az alábbi személyes adatokat kezeli:

- a Játékos – Facebook profilban megadott – neve;

- Facebook ID.

A nyertes Játékosnak a 6.1.3. pontban meghatározott személyes adatait kell megadnia a Crystal Nails Kft-vel, mint Adatkezelővel történő adategyeztetés során.

7.3.2) Nyereményjáték az Instagram Oldalon

A Nyereményjátékba történő jelentkezés és a játék lebonyolítása nyilvános felületen zajlik.

A Játékos által nyilvánosságra hozott adatok közül az Adatkezelő a Nyereményjátékkal kapcsolatos adminisztráció és a sorsolás lebonyolítása érdekében kizárólag az alábbi személyes adatokat kezeli:
- a Játékos – Instagram profilban megadott – neve;

- Instagram ID.

A nyertes Játékosnak a 6.2.4. pontban meghatározott személyes adatait kell megadnia a Crystal Nails Kft-vel, mint Adatkezelővel történő adategyeztetés során.

7.4) Az adatkezelés jogalapja

Az adatkezelés jogalapja elsősorban a Játékos önkéntes, kifejezett hozzájárulása. A Játékos hozzájárulása nem terjed ki arra, hogy az Adatkezelő a kezelt személyes adatokat más személy – ide nem értve az adatfeldolgozókat – részére kiadja.

A hozzájárulás bármikor visszavonható. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét. A hozzájárulás visszavonása esetében a Játékos a Nyereményjátékban a továbbiakban nem jogosult részt venni.

A hozzájárulás visszavonását követően is kezelheti az Adatkezelő a szolgáltatott személyes adatokat, ha az adatkezelés egyéb jogalapja is fennáll. Az a körülmény, hogy az Adatkezelő egyéb jogalapon tovább kezeli a Játékos által szolgáltatott adatokat, nem eredményezi a Játékos Nyereményjátékban történő részvételét, ha a Játékos az adatkezeléshez való hozzájárulását visszavonta.

7.5) Az adatkezelés célja és időtartama

Az Adatkezelő és az adatfeldolgozók a megadott személyes adatokat a Nyereményjátékkal és az Adatkezelő marketing tevékenységével összefüggésben, a Játékos nyilvántartása, a sorsolás (nyertes kiválasztása) lebonyolítása, kapcsolattartás (adategyeztetés), adminisztráció, a Nyeremény átadása és az Adatkezelő marketing tevékenysége céljából kezelik, illetve dolgozzák fel.

Az Adatkezelő a Játékos személyes adatait addig kezeli, amíg a Játékos vissza nem vonja a személyes adatai kezeléséhez adott hozzájárulását. A hozzájárulás visszavonása esetén az adatkezelés időtartama – ide nem értve azt az esetet, ha az adatkezelés egyéb jogalapja is fennáll – a Nyereményjátékkal kapcsolatos igény, követelés elévüléséig, illetve – a Nyereményjátékkal kapcsolatos jogvita esetén – a jogvita végleges eldöntéséig tart.

Amennyiben a megadott személyes adatok kezelése számviteli szempontból szükséges, akkor a vonatkozó adatok a számvitelről szóló 2000. évi C. törvény alapján a Nyereményjáték végét követően 8 év múlva kerülhetnek törlésre.

7.6) Adatbiztonság

A Crystal Nails Kft. biztosítja a Játékosok személyes adatainak biztonságát, továbbá végrehajtja azokat a technikai és szervezési intézkedéseket, melyek a személyes adatok megfelelő szintű védelmét garantálják.

7.7) Személyazonosság igazolása

Az Adatkezelő fenntartja magának azt a jogot arra, hogy amennyiben megalapozott kétségei vannak Nyereményjátékkal kapcsolatos vagy az adatkezelésre vonatkozó nyilatkozatot, kérelmet benyújtó személy kilétét illetően, akkor a Játékos, illetve a nyilatkozatot tevő vagy kérelmet benyújtó személy személyazonosságának megerősítéséhez szükséges információk rendelkezésre bocsátását kérje.

Az Adatkezelő fenntartja magának a jogot arra, hogy – amennyiben a Játékos, illetve a nyilatkozatot tevő, kérelmet benyújtó személy személyazonossága más módon nem igazolható – a kérelem, illetve a nyilatkozat elbírálását a Játékos, illetve a kérelmet benyújtó, nyilatkozatot tevő személy Crystal Nails Kft. ügyfélszolgálatán történő személyes megjelenésétől és a személyazonosság ezzel egyidejűleg történő igazolásától tegye függővé

**VIII. Egyéb rendelkezések**

8.1) Amennyiben a jelen Szabályzat bármely rendelkezése érvénytelen lenne vagy utólag azzá válna, ez nem érinti a Szabályzat egyéb rendelkezéseinek érvényességét. Ez esetben a Szabályzat érvénytelen rendelkezése helyett – mindaddig, amíg a Crystal Nails Kft. az érvénytelen rendelkezést érvényes rendelkezéssel nem helyettesíti – a hatályos magyar jogszabályok rendelkezései az irányadók.

8.2) A Nyereményjátékkal kapcsolatos igény, követelés – ide értve a Nyeremény átvételére vonatkozó igényt is – a Nyereményjáték meghirdetésére vonatkozó tájékoztatóban a Nyereményjáték végeként közzétett napot (4.2. pont) követő naptól számított 90 nap alatt évülnek el.

8.3) A Crystal Nail Kft. a jelen Szabályzat módosításait, illetve a Nyereményjáték esetleges felfüggesztéséről vagy megszüntetéséről szóló tájékoztatást közzéteszi a Crystal Nails Oldalakon és a <http://www.cystalnails.hu> oldalon is.

8.4) A jelen Szabályzat a 8.2. pontban hivatkozott oldalon történő közzététel napján lép hatályba.

Ez a rendelkezés irányadó a Szabályzat bármely módosítására is. A Szabályzat módosításának visszaható hatálya nincs.

Budapest, 2021. június 2.